ועדת הפנים והגנת הסביבה, כנסת 23, פרוטוקול מספר 19, 2020-06-29 09:03

מיכל (מיקי) חיימוביץ': בוקר טוב.

מיכל (מיקי) חיימוביץ': בוקר טוב לחברי הוועדה, לחברי הכנסת שנמצאים כאן אתנו, לכל מי שמחובר וצופה בנו ב-זום ובערוץ הכנסת.

מיכל (מיקי) חיימוביץ': אני שמחה לפתוח עוד דיון של ועדת הפנים והגנת הסביבה.

מיכל (מיקי) חיימוביץ': הדיון הזה לא היה במקור בסדר היום של הוועדה השבוע אבל החלטתי קיים אותו באופן דחוף בשל אירועי סוף השבוע האחרון.

מיכל (מיקי) חיימוביץ': כינסתי את הדיון הדחוף הזה היום בוועדה כדי להבהיר שבמדינה דמוקרטית אזרחים לא יחששו לקיים הפגנות לפי חוק.

מיכל (מיקי) חיימוביץ': הזכות להפגין ולהביע מחאה היא אבן יסוד בדמוקרטיה ויש להגן עליה מכל משמר.

מיכל (מיקי) חיימוביץ': אני רוצה לומר מכאן, מהכנסת, מהבית הזה, למפגינים מכל הקשת הפוליטית, מכל מגזר, דת, מין, מגדר ולאום שעושים את זה באופן חוקי ולא אלים, יש לכם גיבוי מהבית הזה.

מיכל (מיקי) חיימוביץ': אנחנו נילחם כאן על זכות הציבור להפגין ללא חשש ממעצרים מיותרים.

מיכל (מיקי) חיימוביץ': לשוטרים אני רוצה לומר שאין לי ספק שאתם נמצאים במצבים לא פשוטים, במשימות אין ספור, ולכן גם עבורכם חשובים הנהלים וההבנות על מנת שאתם תוכלו לתפקד ולעשות את העבודה הקשה המוטלת עליכם.

מיכל (מיקי) חיימוביץ': לכן אני מבקשת לנצל את במת הוועדה הזו, לא רק לברר מה בדיוק קרה שם בירושלים מול בלפור במקרה הספציפי הזה, אלא לשאול ולהבין את נהלי המעצר בהפגנות בישראל.

מיכל (מיקי) חיימוביץ': המציאות לא פשוטה.

מיכל (מיקי) חיימוביץ': יש הרבה מאוד מחאות.

מיכל (מיקי) חיימוביץ': הרוחות מתלהטות.

מיכל (מיקי) חיימוביץ': אני רוצה להבין מתי ולמה נלקחת חרותו של אדם שיצא לממש את זכותו הדמוקרטית להפגין ולהביע מחאה.

מיכל (מיקי) חיימוביץ': כבוד השופטת אורנה סנדלר איתן אמרה בשבת בדיון בבית המשפט: "לטעמי ההרחקה של המשיבים מירושלים שפירושה מניעה מהמפגינים לממש את זכותם להפגין במקום מסוים בו בחרו להפגין, היא סד בלתי מידתי".

מיכל (מיקי) חיימוביץ': עוד אמרה כבוד השופטת סנדלר איתן כי "על פי התרשמותי, המשיבים מעוניינים בהשמעת קולם ובמימוש זכותם להפגין בלי שיש להם עניין כלשהו לחסום כבישים, להפריע לסדר הציבורי מעבר לנדרש ובאופן המתיישב עם עצם קיומה של הפגנה במקום בו התרחשה".

מיכל (מיקי) חיימוביץ': אני חושבת שהגיע הזמן לברר ולשפוך אור על השתלשלות האירועים והשאלות הקשות העולות מהמעצר המיותר של המפגינים ביום שישי האחרון ובמקרים נוספים שהתרחשו בתקופה האחרונה.

מיכל (מיקי) חיימוביץ': אנחנו נשמע כאן אנשים שהיו בהפגנה ביום ששי.

מיכל (מיקי) חיימוביץ': אנחנו גם נשמע כאן אנשים שנעצרו במקרים אחרים.

מיכל (מיקי) חיימוביץ': אנחנו נשמע גם אתכם חברי הכנסת.

מיכל (מיקי) חיימוביץ': נתחיל בסבב קצר ביניכם אבל אני מבקשת, יש לנו שעה לדיון הזה ואנחנו חייבים להיות מאוד תכליתיים כדי שנוכל גם לצאת מהדיון הזה עם איזה שהן החלטות ומסקנות אופרטיביות לגבי מה שקרה כאן.

סעיד אלחרומי: בוקר טוב ותודה גברתי היושב ראש על קיום הדיון החשוב הזה שהוא בהחלט במקומו ובזמן המתאים.

סעיד אלחרומי: אני חושב שמה שקרה ביום שישי בבלפור, הוא בעצם הרעש הציבורי מסביב למעצרים המיותרים לחלוטין וגם זכותם של העצורים, במיוחד תא"ל שהוביל את המחאה, האיר את הזרקורים על סוגיה מאוד מאוד חשובה.

סעיד אלחרומי: צדקת בעניין ההפגנות בכל רחבי הארץ מכל הקשת הפוליטית בסוגיות שונות ומשונות, אבל חשוב מאוד להבהיר ולחדד את נהלי המעצר ונהלי התנהלות השוטרים מול מפגינים בהפגנות קטנות כגדולות, דווקא במקומות בהם אין את החשיפה התקשורתית.

סעיד אלחרומי: אני מדבר על הפריפריה, אני מדבר על אוכלוסיות חלשות.

סעיד אלחרומי: אני בנגב למשל הובלתי והשתתפתי במאות הפגנות ואין גבול בין התגרות של השוטרים ברוב המקרים במפגינים עצמם וגרירת ההפגנה מהפגנה חוקית, הפגנה שיכולה לעבור בשלום, אבל היא התפתחה למריבה ואחר כך למעצרים.

סעיד אלחרומי: התנאים על העצורים עצמם.

סעיד אלחרומי: לא מביאים אותם בפני שופט.

סעיד אלחרומי: מעין איום על העצור והרחקה של 15 ימים בצורה בלתי חוקית ובצורה שמשפיעה על התנהלות המאבק אחר כך.

סעיד אלחרומי: אני אסתפק בזה, אבל חשוב מאוד גברתי היושבת ראש שאנחנו נצא היום מהישיבה הזאת במשהו ברור בהתנהלות המשטרה מול המפגינים.

מיכל (מיקי) חיימוביץ': אני מקווה.

מיכל (מיקי) חיימוביץ': תודה רבה.

ע'דיר כמאל מריח: גברתי יושבת הראש, לפני שבועיים קיימנו דיון כאן בוועדה חשוב זו גם בנושא לא פחות חשוב על אופן ההתמודדות של המשטרה מול גופי תקשורת.

ע'דיר כמאל מריח: לתדהמתנו היום אנחנו בודקים איך המשטרה מתמודדת עם האזרחים עצמם.

ע'דיר כמאל מריח: התרענו והזהרנו שמדובר בתקופה רוויה במתחים, בביקורת, ברעש, בשיח ציבורי, בנושאי אי היציבות הפוליטית, הסיפוח, משבר לאומי, כלכלי ובריאותי חמור וראינו שבית המשפט חוטף ביקורת, וגם גורמי האכיפה, וגם התקשורת, והיום גם האזרחים.

ע'דיר כמאל מריח: מבחינתי זה מדרון חלקלק.

ע'דיר כמאל מריח: זה מצב מסוכן של סתימת פיות.

ע'דיר כמאל מריח: הגדרת את זה מאוד נכון, זה לא משנה עבור מי אתה מוחה או נגד מי אתה מוחה ומהיכן באת ומי אתה.

ע'דיר כמאל מריח: מדינה דמוקרטית חייבת לקיים את זכות המחאה וזכות הביטוי החופשי.

ע'דיר כמאל מריח: מאוד חשוב לי היום לשמוע מהמשטרה.

ע'דיר כמאל מריח: גם עת קיימנו את הדיון לפני שבועיים לגבי טיפול המשטרה כנגד התקשורת, היינו עשרה ימים אחרי התקיפה המפורסמת של הכתב של עיתון "הארץ".

ע'דיר כמאל מריח: שמענו מהמשטרה את אותה מנטרה – מפיקים לקחים, בודקים לקחים.

ע'דיר כמאל מריח: חברים, צריך לבדוק כאן כיצד המשטרה מטפלת.

ע'דיר כמאל מריח: אין ספק שזה תפקיד מורכב וזה אתגר לא פשוט עבור המשטרה אבל כיצד הם מפיקים את הלקחים, כמה זמן לוקח להם להפיק את הלקחים, ואני חושבת שזאת מטרת השיחה היום.

ע'דיר כמאל מריח: אני אחכה לשמוע מהם.

שלמה קרעי: תודה גברתי יושבת הראש.

שלמה קרעי: ראשית, אני מברך על הדיון הזה, דיון שהוא בא עבור הזכות להפגין שהיא אבן יסוד בדמוקרטיה.

שלמה קרעי: אבל הבסיס לדיון הזה הוא בשקר ובצביעות.

שלמה קרעי: התקשורת, בגלל שעשתה רעש, בגלל הפגנה בבלפור ובגלל שאיזה שמאלן החליט לחסום כביש ועצרו אותו – זה כל הטריגר.

ע'דיר כמאל מריח: אותו שמאלן טייס ואותו שמאלן תת-אלוף במילואים.

מיכל (מיקי) חיימוביץ': אני לא חושבת שלא מדברים על מי העצור.

מיכל (מיקי) חיימוביץ': אנחנו רוצים לדעת למה הוא נעצר.

שלמה קרעי: אני ביקשתי לפני מספר חודשים דיון עת זרקו לעבר תינוקת רימון בהפגנה במאה שערים כשהיא בכלל לא הייתה בהפגנה והיא נפצעה מזריקת רימון של משטרה.

שלמה קרעי: אף אחד לא קיים את הדיון, גם לא עפר שלח.

ע'דיר כמאל מריח: יושבת הראש אומרת שאנחנו בעד חופש ללא קשר למי אתה.

שלמה קרעי: לא.

שלמה קרעי: אתם לא בעד כלום.

שלמה קרעי: אתם רק בעד לקיים דיונים.

ע'דיר כמאל מריח: מי זה אתם?

סעיד אלחרומי: למה אתה לוקח את זה למחוזות שלא רצינו להיכנס אליהם?

מיכל (מיקי) חיימוביץ': אני לא רוצה להפוך את הוועדה הזאת למקום שיש בו התנגחות בין חברי הכנסת.

שלמה קרעי: גם אני.

שלמה קרעי: תבקשי מע'דיר שלא תפריע לי.

מיכל (מיקי) חיימוביץ': אני מבקשת.

מיכל (מיקי) חיימוביץ': כל אחד יגיד את דעתו, גם אם היא אחרת, ואחר כך ננסה לקבל תשובות מהמשטרה לגבי עצורים כאלה ואחרים.

מיכל (מיקי) חיימוביץ': גם יהיה כאן ביטוי, שלמה קרעי, לעצורים ולא רק מהשמאל.

שלמה קרעי: אני בטוח.

שלמה קרעי: פתחתי בזה שאני מברך אותך על קיום הדיון הזה, אבל הטריגר והמהירות בה הוא קורה, בה הדיון הזה מתקיים, כאשר מדובר בשמאלן שבא וחסם כביש ועצרו אותו בלי ברוטליות, הטריגר הזה הוא שמפריע כאן.

מיכל (מיקי) חיימוביץ': לא.

מיכל (מיקי) חיימוביץ': הטריגר הוא שיח שבעיני צריך להרגיע וצריך להגיע ממנו לאיזושהי התנהלות אחרת.

שלמה קרעי: השיח הזה הגיע רק בעקבות הפגנה בבלפור.

שלמה קרעי: הפגנה שהייתה במאה שערים והפגנות בתל אביב והתפרעויות שיש בכבישי הנגב – כל הדברים האלה לא חשובים מספיק כדי לקיים עליהם דיון תוך יומיים וזה מה שמפריע.

סעיד אלחרומי: חבל שאתה לוקח את זה למחוזות אחרים.

סעיד אלחרומי: חבל מאוד שאתה לוקח את זה למקומות שלא מתאים לך להגיע לשם.

שלמה קרעי: המחוזות כאן ברורים.

שלמה קרעי: הטריגר ברור.

שלמה קרעי: עצם הדיון הוא נכון.

שלמה קרעי: הזכות להפגין, חשוב להילחם עבורה אבל גם צריך לשים את העובדות במקומן.

מיכל (מיקי) חיימוביץ': אנחנו נדבר כאן גם על מעצרים אחרים.

מיכל (מיקי) חיימוביץ': אנחנו נדבר גם על המעצר של אותו נער חרדי בן 14 במזרח העיר.

מיכל (מיקי) חיימוביץ': אין ספק שהנושא הזה של מעצרים בהפגנות הוא מכל קצוות הקשת הפוליטית.

שלמה קרעי: נכון, אבל הטריגר בעייתי.

סונדוס סאלח: כבוד היושבת ראש, ברכות על הדיון המאוד חשוב, במיוחד בתקופה הזאת כשאנחנו חיים בתוך משבר ואנחנו רואים שכמעט כל יום מחוץ לכנסת יש מחאה, כמעט בכל ישוב יש הפגנות מסיבה זו או אחרת.

סונדוס סאלח: כמפגינה סדרתית שמנסה להיות בכל ההפגנות אני רוצה להתייחס דווקא להפגנות שקורות בחברה הערבית.

סונדוס סאלח: אני מזמינה אתכם לראות איך המשטרה מתנהגת כלפי המפגינים שיצאו להביע את דעתם, איך היא מדכאת את חופש הביטוי שלהם, איך היא מתייחסת אליהם באמצעות סוסים וביחס משפיל שמדכא אותם פיזית ומילולית.

סונדוס סאלח: מה שעושה המשטרה, היא בעצם פוגעת בזכותו של הפרט המובנת מאליה לצאת ולהביע עמדות ודעות.

סונדוס סאלח: זה לא מסתיים בהפגנה עצמה ובעצורים אלא בהמשך, גם במעצרים וגם בתחנות המשטרה, במיוחד כשיש קטינים.

סונדוס סאלח: היחס לקטינים, מתחילים לחקור אותם כשההורים שלהם עדיין לא נוכחים.

סונדוס סאלח: עצורות מתלוננות על יחס משפיל כלפיהן, הן צריכות להיכנס לשירותים כשהתאים פתוחים ועוד דברים שממש פוגעים ברמה האישית בכל אחד ואחת מאתנו.

סונדוס סאלח: במקרים של שני שלישים מהעצורים לא מוגש נגדם כתב אישום.

סונדוס סאלח: זה מעיד על כך שלפחות ב-70 אחוזים מהמקרים עוצרים אותם סתם כדי להרתיע ומשתמשים באנשים אלה כדי להרתיע אנשים אחרים מלצאת ולהפגין.

סונדוס סאלח: הדיון הזה מאוד חשוב ומאוד חשוב שיהיו לנו המלצות ודרישות מהמשטרה, לחשוף את הנהלים שלהם ולדעת מה עושים בזמן הפגנות, מתי מותר להם לעצור, איך עוצרים ומה עושים עם העצורים.

מיכל (מיקי) חיימוביץ': תודה.

מיכל (מיקי) חיימוביץ': חברת הכנסת תהלה פרידמן, ברוכה הבאה בפעם הראשונה לוועדה.

תהלה פרידמן: שלום, בוקר טוב.

תהלה פרידמן: אני מצטרפת לתודות על קיום הדיון ועל ההזדמנות החשובה.

תהלה פרידמן: מאחר וכבר אמרו הכול, אני רוצה להוסיף רק שלוש נקודות ממש קצרות.

תהלה פרידמן: האחת היא לגבי ידידיה אפשטיין, נער בן 14 שנעצר בעיר העתיקה.

תהלה פרידמן: זאת דוגמה טובה שזאת לא רק שאלה של אם עוצרים או לא עוצרים אלא גם למה הוא היה אזוק, משך הזמן של המעצר, כאשר בתוך הדבר הזה יש ניואנסים.

תהלה פרידמן: זה לא רק האם כן או לא עוצרים ובאילו מקרים.

תהלה פרידמן: אני רוצה לברך את המשטרה ואת האגודה לזכויות האזרח שהודיעו הבוקר, המשטרה הודיעה שהיא נענית לדרישה הישנה של האגודה לפרסם את הנהלים שלה בנושאים האלה ולחשוף אותם.

תהלה פרידמן: זה דבר מאוד חשוב באפשרות של פיקוח ציבורי.

תהלה פרידמן: זה ממש קרה הבוקר ואני חושבת שזאת יכולה להיות התקדמות משמעותית.

תהלה פרידמן: למרות השאלות האלה של מתי כן או לא מדברים, אני חושבת שזה באמת פחות משמעותי.

תהלה פרידמן: ראינו את זה בהפגנות של האתיופים, ראינו את זה בהפגנות של ערבים ואנחנו רואים את זה כל הזמן.

תהלה פרידמן: זה ממש נושא של חיבור בין אוכלוסיות בישראל וכך צריך להתייחס אליו.

מיכל (מיקי) חיימוביץ': נכון מאוד.

מיכל (מיקי) חיימוביץ': חבר הכנסת עופר כסיף.

עופר כסיף: בוקר טוב.

עופר כסיף: ברכות.

עופר כסיף: עוד לא הייתי בוועדה מאז נבחרת להיות יושבת הראש שלה.

עופר כסיף: בהצלחה.

עופר כסיף: תודה על הדיון.

עופר כסיף: אני רוצה לחזק דברים שנאמרו קודם וגם להוסיף.

עופר כסיף: הזכות להפגין היא לא רק זכות להלכה שכתובה בספר.

עופר כסיף: הזכות להפגין היא כזאת שכאשר אדם יוצא להפגין, הוא יודע שלא יבולע לו.

עופר כסיף: הוא יודע שהוא לא ייתקל במקרה הזה במשטרה או בכוח אחר שישתמש בו, כפי שנאמר קודם, כדי להרתיע אחרים, מה שנקרא אפקט הצינון.

עופר כסיף: מה שאנחנו רואים הרבה מאוד זמן, ובעיקר בתקופה האחרונה, זה ניסיון שיטתי שאין לי שום ספק שמקורו מלמעלה, מאותו עבריין נמלט שיושב בבלפור, שנותן הוראות כדי שלא יתאפשר לאנשים להפגין כנגדו.

שלמה קרעי: דווקא כנגדו מותר להפגין סמוך מאוד לבית וכנגד חיות וכנגד מנדלבליט מרחיקים את המפגינים מהבית.

שלמה קרעי: מספיק עם הדמגוגיה שלך.

מיכל (מיקי) חיימוביץ': שלמה קרעי, כולנו מפגינים קרוב מאוד לבתים.

מיכל (מיקי) חיימוביץ': גם אני יכולה להגיד את זה באופן אישי.

שלמה קרעי: רק כנגד חיות ומנדלבליט לא נותנים לעשות את זה.

עופר כסיף: כשהפגינו מול הבית שלי אנשים של ישראל ביתנו ואמרו לי חברים שאתקשר למשטרה, אמרתי, לא, מותר להם להפגין וזה בסדר גמור שיפגינו מול הבית.

מיכל (מיקי) חיימוביץ': אגב, סוגיית ההפגנה ליד הבית, אני חושבת שהיא שווה דיון.

עופר כסיף: נכון אבל אני אומר את זה כדוגמה.

שלמה קרעי: מה זה שווה דיון?

שלמה קרעי: בית המשפט דואג לחיות ולמנדלבליט ומרחיק את המפגינים 300 מטרים מהבית.

מיכל (מיקי) חיימוביץ': אני חושבת שזה שווה דיון עקרוני.

עופר כסיף: את לגמרי צודקת.

עופר כסיף: הפגנה היא לא רק זכות יסוד - זה כבר קלישאה לקרוא לזה זכות יסוד – זאת אחת מהזכויות החשובות ביותר וברגע שפוגעים במפגינים, וזה מה שנקרא אפקט הצינון, כלומר, המטרה היא לגרום לאחרים שלא יצאו עדיין להפגין, שלא יצאו להפגין כי הם יחששו, אז יש פגיעה בחופש ההפגנה גם אם החוק היבש על הנייר אומר שזכות ההפגנה ניתנת.

עופר כסיף: מה שאנחנו רואים באופן שיטתי זה שיש קודם כל אפליה בין אוכלוסיות.

עופר כסיף: יש אוכלוסיות שזכות ההפגנה שלהן לא נפגעת, וטוב שכך, ויש אוכלוסיות שזכות ההפגנה נמנעת מהן בכוח ובאלימות.

עופר כסיף: זה בראש וראשונה הציבור הערבי.

עופר כסיף: על השטחים הכבושים אני בכלל לא מדבר אבל גם בתוך ישראל הציבור הערבי-הפלשתיני, הוא הקורבן הראשון.

עופר כסיף: יוצאי אתיופיה, חרדים – אלה אוכלוסיות שהמשטרה בקריצה או בעידוד מלמעלה מוצאת אותם נכונים להכאות, להתעללויות, להתעמרויות ויש את הדוגמה של ידידיה אפשטיין, וזה לא משנה, בכוונה אני לוקח דוגמה של מישהו שהוא הכי רחוק מהעמדות שלי, זה לא רלוונטי.

עופר כסיף: מדובר בילד בן 14.

עופר כסיף: לא יעלה על הדעת שילד בן 14 ייעצר ויהיה אזוק במשך לילה שלם בידיים וברגליים, וזה בכלל לא משנה אם הוא בעמדתי או לא בעמדתי.

עופר כסיף: הדבר הזה חייב להיפסק.

עופר כסיף: אותו דבר גם נעשה עם אמיר השכל וזה בכלל לא משנה, הוא לא קונה את זכות ההפגנה שלו משירות צבאי.

עופר כסיף: לכולנו יש את אותה זכות להפגין, אבל זאת בושה וחרפה ואנחנו גם ראינו, וגם עורכת הדין שלו גבי לסקי אמרה את זה, שהמשטרה בישלה וידאו.

עופר כסיף: לקחו קטעים ערוכים מתוך הווידאו והדביקו אותם בצורה הפוכה כדי שיהיה אפשר להטיל עליו אשמה.

סעיד אלחרומי: ערכו אותו מחדש.

עופר כסיף: כן.

קריאה: לא ערכו.

קריאה: כולנו ראינו את הווידאו.

מיכל (מיקי) חיימוביץ': חבר הכנסת רם בן ברק ואחריו חבר הכנסת ינון אזולאי.

מיכל (מיקי) חיימוביץ': אני ממש מבקשת מכם לדבר בקצרה כי אני יודעת שאנחנו חברי הכנסת מאוד אוהבים לדבר אבל אם אנחנו נדבר, לא נגיע למשטרה.

רם בן ברק: תודה גברתי היושבת ראש.

רם בן ברק: שני דברים אני רוצה לומר בהקשר הזה.

רם בן ברק: ראשית, מעון ראש הממשלה הוא לא כמו כל בית של חבר כנסת.

רם בן ברק: עם כל הכבוד הוא מוסד רשמי, כמו הכנסת וכמו דברים אחרים.

רם בן ברק: הוא לא בית פרטי.

מיכל (מיקי) חיימוביץ': שכניו הם אנשים פרטיים.

רם בן ברק: אני חושב שהסוגיה של הפגנה לפני בתים של חבר כנסת או שרי ממשלה, זה משהו שאפשר לדון בו ואני אפילו מעודד את הדיון בו.

רם בן ברק: במקרה הזה, זה לא משנה אם זה ימין או שמאל.

רם בן ברק: אנחנו צריכים לתת אמון במשטרה שלנו שמאפשרת לנו להביע את המחאה שלנו בצורה לגיטימית.

רם בן ברק: אני נגד אנשים שהם פורעי חוק ושעושים פרובוקציות ובמקרים כאלה כן אפשר לעצור אותם והמשטרה יכולה לעשות זאת.

רם בן ברק: אבל היא צריכה לעשות את זה אחרי שזה קורה.

רם בן ברק: במעצר האחרון יש אי נוחות גדולה מאוד לגבי איך זה קרה והאם דיברו שם אמת או לא אמת ואת זה צריך לחקור.

רם בן ברק: הוא ישב במעצר ואני מניח שהוא יכול לספוג את זה, אבל האם המשטרה מבשלת סרט.

מיכל (מיקי) חיימוביץ': בדיוק בזה אני רוצה שאנחנו נתמקד, בהליך של המעצר, מה קורה בהפגנה, איך עוצרים בן אדם, האם יש איזשהו הליך, האם יש איזושהי התנהלות, האם אומרים דבר מסוים לפני, האם אומרים דבר מסוים תוך כדי, מזהירים.

מיכל (מיקי) חיימוביץ': כלומר, האם יש כאן איזשהו מדרג מסוים עד שהבן אדם נאזק.

רם בן ברק: במקרה הספציפי הזה בו אנחנו דנים עכשיו צריך לראות האם זאת הייתה הנחיה מגבוה, בלי שום קשר, לעצור אותו.

רם בן ברק: שנית, האם בישלו סרט, האם מישהו סובב את העובדות כך שהמעצר יהיה חוקי.

עופר כסיף: חד משמעית כן.

עופר כסיף: אני יודע שכן.

רם בן ברק: אני לא רוצה להגיד כן.

שלמה קרעי: שלחתי לך את הסרטון כשהוא לא ערוך.

עופר כסיף: גם השופט אמר.

רם בן ברק: אני גם רוצה לציין את דברי ממלא מקום המפכ"ל שהביע את דעתו בפומבי לסיים את התהליך של הבדיקה.

רם בן ברק: צריך לבדוק את זה כי אם כן, זה חמור מאוד.

רם בן ברק: אנחנו צריכים לתת אמון במוסדות המדינה והמשטרה יחד.

ינון אזולאי: גברתי, ברכות.

ינון אזולאי: אני פעם ראשונה נמצא כאן כשאת יושבת הראש.

ינון אזולאי: אני לא יודע אם לברך על דיון כזה, אבל אני קודם כל אתחיל בסיום דבריו של רם בן ברק ואומר שאנחנו צריכים לתת אמון במערכת.

ינון אזולאי: כשהמערכת תתנהג בצורה הגונה, יהיה לנו יותר קל לתת בה אמון.

ינון אזולאי: אני אומר שאם זה לא היה אלוף, טייס או כל אחד אחר, זה בכלל לא היה נושא לדיון.

ינון אזולאי: ראינו את זה בהפגנות או במעצרים של חרדים או ערבים כשבאים ומכים אותם.

ינון אזולאי: ראינו את ינקי רוזנברג, הילד עם המוגבלויות, שלפני כשנה וחצי לקח אותו מהמשטרה - והוא ילד עם מוגבלות שרואים שיש לו תסמונת – והיכו אותו עד זוב דם.

ינון אזולאי: דופקים לו את הראש בכביש.

ינון אזולאי: זה לא הגיע כל כך לכותרות.

מיכל (מיקי) חיימוביץ': זה הגיע לכותרות ואפילו יש צוות שבודק את העניין הזה של איך מתנהגים לאנשים עם מוגבלות.

מיכל (מיקי) חיימוביץ': צריך להיות הוגן כלפי המשטרה.

ינון אזולאי: אני פניתי למח"ש ולא זכיתי לתשובה.

ינון אזולאי: זה לא זכה לאותן כותרות להן זכה הטייס או כל אחד אחר.

ינון אזולאי: זה לא הגיע לכותרות האלה.

ינון אזולאי: לא ראיתי שכל חברי הכנסת באמת נרתמים לעניין הזה ולא ראיתי כינוס דחוף של ועדה.

ינון אזולאי: אמנם זאת הייתה ממשלת מעבר אבל לא ראיתי ועדת חירום בעניין הזה.

עופר כסיף: אני פניתי לשר בנושא הזה.

ינון אזולאי: אני יודע.

ינון אזולאי: אני יודע שמאוד אכפת לך מהדברים האלה ואנחנו באותה דעה בעניין הזה.

ינון אזולאי: ראינו את אותו מפגין שלקחו אותו ומשכו אותו מהפאות שלו וגם במקרה הזה לא התקיים דיון.

ינון אזולאי: אני חושב שהדיון צריך להיות לא בגלל שזה מישהו חשוב, מישהו שתרם למדינה, כי כל מפגין וכל אזרח, הוא אזרח והדיון צריך להיות בקשר אליו, אם זה ילד בן 14, אם זה מבוגר בגיל 80, אם זו תינוקת בעגלה, אם זה יהודי או ערבי ואם זה כל אחד אחר.

ינון אזולאי: זה לא משנה.

ינון אזולאי: זה אזרח וצריך לטפל בנושא הזה של המפגינים, איך המשטרה מטפלת במפגינים, באיזו ברוטליות ואיכשהו צריך לשים קץ לברוטליות הזאת.

ינון אזולאי: אני פניתי לשר לביטחון הפנים אמיר אוחנה וביקשתי ממנו שאנשים עם מוגבלויות שמגיעים להפגנה, שהשוטרים ידעו לזהות אותם.

ינון אזולאי: כששואלים איך יודעים לזהות אותם, אם תיקח את האנשים האלה, תשים אותם בחברה שלך, שיעבדו אתך ביום יום – אתה תדע להרגיש אותם ורק כך נוכל להגיע לאמון המלא שאנחנו רוצים להיות בו.

מיכל (מיקי) חיימוביץ': נקודה חשובה ומעניינת.

שלמה קרעי: לא רע זה.

שלמה קרעי: חבר הכנסת אזולאי חתם על המכתב ששלחנו לעפר שלח לפני חודשיים ורק שתדעי מי לא חתם.

שלמה קרעי: לא זוכר אם פניתי אליך, אבל ניסיתי להשיג מישהו מכחול לבן, מיש עתיד, שיחתום על המכתב לקיים דיון בנושא של התינוקת בעגלה שנפצעה – אף אחד לא הסכים לחתום.

ע'דיר כמאל מריח: תביא עכשיו.

ע'דיר כמאל מריח: אני חותמת מולך.

שלמה קרעי: עכשיו?

שלמה קרעי: תודה רבה, כי יש טייס שנעצר.

מיכל (מיקי) חיימוביץ': אני מתנצלת, קבענו שעה לקיום הדיון הזה כיוון שלשעה 10:00 נקבע דיון מאוד מאוד חשוב בוועדה כך שאין לנו הרבה זמן ואני באמת רוצה שננסה לנצל את הזמן הזה בצורה המיטבית.

מיכל (מיקי) חיימוביץ': אנחנו נעלה עכשיו שתי עדויות, אחת על מה שקרה ביום שישי ואחת לגמרי מהכיוון השני על מעצר אחר.

מיכל (מיקי) חיימוביץ': לאחר מכן נפנה אל גורמי המשטרה וננסה להבין מהעדויות האלה לגבי ההתנהלות והנוהל במעצר של אנשים במהלך הפגנה.

מיכל (מיקי) חיימוביץ': נעלה את יורם צלנר.

מיכל (מיקי) חיימוביץ': יש לנו אותו ב-זום?

יורם צלנר: כן.

יורם צלנר: בוקר טוב.

מיכל (מיקי) חיימוביץ': אני מבינה שאתה היית קרוב לאירוע המעצר של תת-אלוף במילואים אמיר השכל ביום שישי.

מיכל (מיקי) חיימוביץ': אני אשמח אם אתה יכול לשתף עם חברי הוועדה את ההתרחשות כפי שאתה ראית אותה שם מקרוב.

יורם צלנר: אני חקלאי ממושב חרות.

יורם צלנר: לפני 4 שנים יצאתי לכביש והסיבה הייתה ההסתה.

יורם צלנר: לא שחיתות ולא שום דבר.

יורם צלנר: חשבתי שאנחנו צריכים מדינה יותר מאוחדת.

יורם צלנר: מאז הפכתי לחתול רחוב.

יורם צלנר: השתתפתי בעשרות הפגנות.

יורם צלנר: אני מכיר את ההפגנות, אני מכיר את המשטרה ואני מוקיר אותה, הייתי מתנדב במשטרה, בצוק איתן שירתי 52 ימים יחד עם המשטרה ואני מכיר אותה ויודע שיש לה נהלים.

יורם צלנר: גם בתור איש צבא במילואים למדתי מהמשטרה.

יורם צלנר: למדתי את הדברים החיוביים במשטרה.

יורם צלנר: הדבר המרכזי שאני אמרתי לניצב-משנה קובי יעקבי, מפקד משטרת מוריה, אמרתי לו במוצאי שבת שכמקביל בדרגתו בצבא, שנינו מחויבים לאמת.

יורם צלנר: אמרתי לו שלא יכול להיות שהוא לוקח סרטון שלי, שאני צילמתי אותו, ועורך אותו מהסוף להתחלה.

יורם צלנר: מה שהיה ביום שישי.

יורם צלנר: הגיע ניצב-משנה, הוא גם מצולם, הוא החנה את הרכב, הלך לאמיר שהיה על המדרכה וקטף אותו.

יורם צלנר: ממש כך.

יורם צלנר: הוא לקח אותו ואז ההפגנה יצאה משליטה.

מיכל (מיקי) חיימוביץ': מה היה בשיח של אותו קצין מול אמיר?

מיכל (מיקי) חיימוביץ': מה נאמר לו?

מיכל (מיקי) חיימוביץ': אתה יכול לשתף אותנו?

יורם צלנר: הוא לקח הצידה את אמיר.

יורם צלנר: הוא לקח אותו ליד הווילון השחור ואז התחילה שם התקהלות.

יורם צלנר: הוא אמר לאמיר – היו שם אנשים, הייתה שם גברת אחת שבכלל לא שייכת אלינו, על הכביש, ואני שמעתי את אמיר אומר לו: תשמע, אני לא אחראי על האנשים, מה שחשוב מבחינת המשטרה.

יורם צלנר: ביום שישי שעבר הייתה הפגנה והמשטרה הייתה ערוכה בדיוק אותו דבר ולא קרה כלום.

יורם צלנר: כאן המשטרה לא הייתה ערוכה, לא היו שוטרים.

מיכל (מיקי) חיימוביץ': יש טענות שלא נשלחה בקשה מסודרת לגבי קבלת שבת ביום שישי האחרון.

יורם צלנר: אני אומר משהו מאוד פשוט.

יורם צלנר: ביום חמישי הייתי בישיבה וסיפרה לי עורכת דין סיגלית קסלר שניצב המשנה שעצר את אמיר התקשר אליה ושאל אותה אם יש הפגנה, והיא אישרה לו שיש הפגנה.

יורם צלנר: אני רוצה לומר לגבי הקשר בין המשטרה למפגינים.

יורם צלנר: אני חי במדינה חופשית.

יורם צלנר: הרגשתי מאוד לא נעים שעוצרים חבר שלי, אורן סימון, ולוקחים אותו ללה"ב 433 לפני שנתיים ומראים לו תמונות של אמיר השכל ושלי ושואלים אותו מי האנשים האלה ומי מנהיג את המחאה.

יורם צלנר: הוא ענה להם שאחד תת-אלוף ואחד אלוף-משנה.

יורם צלנר: זו הייתה תשובתו.

יורם צלנר: אני רוצה להתמקד יותר במשטרה, מהניסיון שלי, כדי שנצא מכאן עם משהו מעשי.

יורם צלנר: במשטרה אין נוהל אחיד לטיפול במפגינים.

יורם צלנר: זה שונה מתחנה לתחנה, משוטר לשוטר וממשמרת למשמרת.

יורם צלנר: אנחנו יכולים להיות בראש העין ולקיים שם הפגנה והיא עוברת בשלום ללא כל התערבות של המשטרה, ויומיים אחר כך תגיע שוטרת אחרת והיא אוסרת להשתמש במגפונים או היא כן מרשה להשתמש במגפונים.

יורם צלנר: כמובן שהכול באיומי מעצר.

יורם צלנר: יש שאלה שצריך לתת עליה את הדעת והיא אם משמר הגבול צריך להיות זה שמטפל בהפגנות.

יורם צלנר: זו שאלה שאני חושב שהמשטרה צריכה לתת עליה את הדעת.

יורם צלנר: הדבר החשוב ביותר הוא שלדעתי המשטרה לא מכירה או לא מפנימה את פסקי הדין של בתי המשפט ועל זה תמיד המחלוקות.

יורם צלנר: אנחנו מגיעים מסודרים, מצוידים בחוות דעת משפטיות של פסקי הדין והמשטרה פשוט לא פועלת בהתאם.

שלמה קרעי: גברתי יושבת הראש, האדם כאן עומד ומפיץ שקר וכזב.

שלמה קרעי: יש את הטיים ליין המקורי בפייסבוק של שעתיים וחצי של ההפגנה ורואים שהסרטון לא ערוך.

יורם צלנר: אני מבקש, אם אתה מוכן לא להפריע לי כמי שצילם.

שלמה קרעי: השר לביטחון פנים מעלה את הסרטון המקורי.

שלמה קרעי: לא יתכן להשמיע כאן שקרים.

מיכל (מיקי) חיימוביץ': אני חושבת שהדברים שהוא אומר לא מתייחסים.

שלמה קרעי: הוא מתייחס לזה.

שלמה קרעי: הוא אמר שהסרטון ערוך, שערכו אותו מהסוף להתחלה.

יורם צלנר: הסרטון ערוך מהסוף להתחלה.

יורם צלנר: בדיוק כך.

עופר כסיף: גם עורכת הדין אמרה את זה וגם בבית המשפט זה נאמר.

שלמה קרעי: בפייסבוק יש שעתיים וחצי.

שלמה קרעי: שב וצפה בזה.

מיכל (מיקי) חיימוביץ': תקשיבו, אנחנו לא נגיע לשום מקום בדיון הזה אם אנחנו נמשיך להתנגח.

מיכל (מיקי) חיימוביץ': מה שהוא בעצם מציע כאן זה איך אפשר לשפר את הדברים.

מיכל (מיקי) חיימוביץ': בוא נשמע את הדברים עד הסוף.

מיכל (מיקי) חיימוביץ': נשמע עוד עצורה נוספת.

שלמה קרעי: הוא לא מציע לשפר.

מיכל (מיקי) חיימוביץ': הוא כן מציע.

ע'דיר כמאל מריח: ודאי שהוא מציע.

ע'דיר כמאל מריח: אתה לא מקשיב לו.

ע'דיר כמאל מריח: הוא אומר לך שאין נוהל אחיד.

מיכל (מיקי) חיימוביץ': הוא אומר שאין נוהל אחיד, שזה משתנה מתחנת משטרה לתחנת משטרה, זה אומר שאנחנו יכולים אחר כך להפיק לקחים.

מיכל (מיקי) חיימוביץ': בוא נשמע את הדברים עד הסוף.

מיכל (מיקי) חיימוביץ': אנחנו לא חוקרים את אירוע יום שישי.

מיכל (מיקי) חיימוביץ': אני מבקשת להבין ממה שקרה ביום שישי, מה אנחנו צריכים לקדם כדי שזה לא יקרה שוב.

יורם צלנר: אמרתי את שתי הנקודות.

יורם צלנר: האחת, המשטרה צריכה לשקול את משמר הגבול, אם זה תפקידו.

יורם צלנר: לדעתי החיילים שם צעירים מדי והם לא מתאימים לטפל באירוע אזרחי.

יורם צלנר: חייבת להיות פקודה של המשטרה בהנחיה אחידה האומרת מה מותר ומה אסור.

יורם צלנר: כן קריזה, לא קריזה, כן שעות, לא שעות.

יורם צלנר: בית המשפט אמר שאין חובה לקבל רישיון והמשטרה כן רוצה תיאום או לא רוצה תיאום אבל שתאמר ואנחנו נעשה זאת.

מיכל (מיקי) חיימוביץ': תודה.

מיכל (מיקי) חיימוביץ': אנחנו נסתפק בדברים האלה.

מיכל (מיקי) חיימוביץ': אני חייבת לומר שאנחנו מנסים כבר רבע שעה להכניס את אמיר השכל ל-זום ולא מצליחים.

מיכל (מיקי) חיימוביץ': אני ממש מבקשת מכל הקונספירטורים, אנחנו באמת מנסים אבל יש כאן איזושהי תקלה.

ינון אזולאי: אולי הוא עדיין עם אזיקים.

מיכל (מיקי) חיימוביץ': אם מישהו נמצא אתו ומנסה לעזור לו, אנחנו כאן מנסים להכניס אותו ל-זום.

רם בן ברק: לפי העדות שעכשיו שמענו, מה שהוא אמר זה שהגיע רכב, ירד ממנו קצין משטרה והלך ישירות לאמיר.

מיכל (מיקי) חיימוביץ': אנחנו תכף נפנה למשטרה ונבקש לברר את העניין.

ע'דיר כמאל מריח: הוא לא חסם את הכביש.

שלמה קרעי: יש סרטון.

ע'דיר כמאל מריח: ראיתי את הסרטון.

שלמה קרעי: זה לא בושל.

שלמה קרעי: יש בפייסבוק סרטון באורך של שעתיים וחצי.

מיכל (מיקי) חיימוביץ': חברי הכנסת, אם אתם רוצים, נארגן אחר כך צפייה מאורגנת כולנו בסרטון באורך שעתיים וחצי וננסה לראות מה קרה שם.

שלמה קרעי: אי אפשר לתת לשקרים האלה לעבור ככה בשקט.

עופר כסיף: איך אתה קובע שאלה שקרים?

עופר כסיף: לפי מה אתה קובע את זה.

שלמה קרעי: כי אני ראיתי את הסרטון.

מיכל (מיקי) חיימוביץ': חברים, אל תגרמו לי להשתמש בפטיש.

מיכל (מיקי) חיימוביץ': שפי פז, בבקשה.

שפי פז: חברי הכנסת הנכבדים יותר ופחות, תקשיבו.

שפי פז: אני אדבר מאוד קצר.

שפי פז: אני קודם כל מודה על זכות הדיבור ואני מאוד שמחה שסוף סוף עצרו מישהו שהוא פריבילג מספיק כדי שיחקרו את המעצר שלו מהרגע הראשון עד האחרון.

שפי פז: מה שקורה עם המשטרה, יש לה עבירות סל.

שפי פז: כלומר, מי שמפגין יודע שיש לה רשימה ארוכה של עבירות סל כמו הפרעה לשוטר במילוי תפקידו, התפרעות במקום ציבורי, התנהגות העלולה לסכן את שלום הציבור, הפרעה לסדר הציבורי וכולי.

שפי פז: המשטרה משתמשת בזה כדי לעצור הפגנה ברגע שהיא מרגישה שהיא יוצאת משליטתה.

שפי פז: אני רוצה לדבר על דבר אחד ספציפי שפחות דיברו עליו והוא השימוש במעצרים, בעיקר באיומים במעצרים, לדיכוי תנועות מחאה.

שפי פז: אני מסכימה עם כולם על דבר אחד והוא שאנחנו מדברים על כל המפגינים, על כל תנועות המחאה, מקצה אל קצה, בלי הבדל פוליטי ובלי כל הבדל.

שפי פז: בקיצור, מה שהמשטרה עושה, היא עוצרת בהפגנות לא רק את אמיר השכל, לא רק את מובילי המחאות, שזאת אחת השיטות להרגיע את השטח, אלא היא עוצרת גם כל מיני פעילים חדשים, צעירים, כאלה שיש לה חשש שהולכים להיות פעילים רציניים.

שפי פז: חבר'ה צעירים.

מיכל (מיקי) חיימוביץ': את חושבת שזה כאקט הרתעתי?

שפי פז: כן.

שפי פז: את זה אנחנו רואים.

שפי פז: אני יכולה לספר לך על פעילים שלי, ילדים בני 20-23, שנאלצו לזוז הצידה משום שתפרו להם תיקים חסרי כל הגיון, על כלום, על שטויות.

שפי פז: פתחו להם תיקים על זה שהם אמרו מילה לשוטר, רק כדי שהם ייבהלו כי הם צריכים עבודה וכדומה.

שפי פז: זה אחד הדברים שלדעתי צריך להפסיק.

שפי פז: אני מסכימה עם כולם בעניין הזה.

שפי פז: צריך לראות את הטיפול בעצורים.

שפי פז: לא הגיוני, באמת לא הגיוני, שבן אדם שנעצר בגין הפגנה ימצא את עצמו מטופל כמו אחרון הפושעים.

שפי פז: אנחנו לא גנבים, אנחנו לא רוצחים, אנחנו לא שודדים ולא אנסים, אנחנו אנשי מחאה, יותר אלימה, פחות אלימה, יותר חוקית, פחות חוקית, אבל צריך להתייחס אלינו כאל אזרחים שנלחמים על משהו וכרגע לא משנה על מה.

שפי פז: תפסיקו לשים עלינו אזיקים, תפסיקו לגרור אותנו למרתפי בתי המשפט, תפסיקו להתייחס אלינו כאל פושעים.

שפי פז: הגיע הזמן לנהוג כך.

מיכל (מיקי) חיימוביץ': תודה רבה.

מיכל (מיקי) חיימוביץ': אנחנו נפנה עכשיו לתת-ניצב סיגל בר צבי, ראש חטיבת שיטור במשטרה.

מיכל (מיקי) חיימוביץ': האם יש לנו אותה ב-זום?

סיגל בר צבי: בוקר טוב.

מיכל (מיקי) חיימוביץ': בוקר טוב.

מיכל (מיקי) חיימוביץ': מי לצדך?

סיגל בר צבי: לצדי עורכת הדין תמר ליברטי, יועצת משפטית בכירה במשטרה.

סיגל בר צבי: ברשותך, גם היא תדבר.

מיכל (מיקי) חיימוביץ': בהחלט.

מיכל (מיקי) חיימוביץ': אתן שומעות את הדברים שנאמרים כאן לגבי השימוש בעבירות סל כדי לעצור הפגנות, שימוש במעצרים כדיכוי תנועות מחאה, אין נוהל אחיד וההתנהלות שונה מתחנה לתחנה ומשוטר לשוטר.

מיכל (מיקי) חיימוביץ': אנחנו נשמח לשמוע את תגובתכן לטענות האלה.

סיגל בר צבי: ראשית, תודה רבה על ההזדמנות להופיע כאן ולהשמיע גם את קולנו.

סיגל בר צבי: אני מבקשת להצטרף לדבריך יושבת ראש הוועדה בנוגע לזכות הדמוקרטית להפגין, להבעת מחאה, על העובדה שהזכות הזאת היא זכות לגיטימית.

סיגל בר צבי: אנחנו במשטרה עושים ונעשה הכול על מנת להמשיך ולאפשר את קיומה של הזכות הבסיסית הזאת.

סיגל בר צבי: אני רוצה לספר לכם שבחודשים האחרונים מתקיימות בארץ פחות או יותר 250 הפגנות בחודש.

סיגל בר צבי: כמעט מדי יום אנחנו נדרשים למספר הפגנות במקומות שונים.

סיגל בר צבי: אגב, דווקא בזמן הקורונה, אנחנו עושים מאמץ לאפשר להפגין ולמחות עם כל ההגבלות שיש על העניין הזה ולמרות ההגבלות.

סיגל בר צבי: יש לציין שהמחאות וההפגנות באות מכל מגוון קשת הדעות והמצוקות הרבות שיש לאזרחים במדינת ישראל ואנחנו כמדיניות, תפקידנו לאפשר את הדבר הזה עד כמה שניתן.

סיגל בר צבי: רוב ההפגנות עוברות ללא כל אירועים חריגים, ללא מעצרים וללא שימוש בכוח ולא באלימות.

סיגל בר צבי: אבל צריך להבין שאנחנו נמצאים בתווך, במקום שבו עלינו לנהל איזון בין מינהל חיים תקין ומניעת סבל מאנשים שלא קשורים להפגנה לבין קיומה של ההפגנה.

סיגל בר צבי: ככל שהדבר איננו מפריע ובא בסתירה לזכות קיום ותנועה בסיסית של אנשים באזור מגוריהם לדברים מאוד דחופים שעלולים להתרחש כאשר נחסם כביש או נחסמת דרך, אנחנו מאפשרים לקיים את ההפגנות האלה, גם כאשר אין הודעה מסודרת מראש וכאשר אנחנו נאלצים להגיע באופן ספונטני מבלי להתארגן מראש לנושאים האלה, דבר שהוא מאוד מאוד קשה לנו לעשות.

סיגל בר צבי: אגב, זה מה שקרה ביום שישי מול בית ראש הממשלה.

מיכל (מיקי) חיימוביץ': מאיזו בחינה זה קשה?

מיכל (מיקי) חיימוביץ': לפי התיאור שמתארים, לא היה מדובר כאן באיזושהי עילת מעצר של הפרה חמורה של הסדר.

סעיד אלחרומי: גם השופטת קבעה זאת.

מיכל (מיקי) חיימוביץ': נכון.

מיכל (מיקי) חיימוביץ': גם השופטת קבעה את זה.

מיכל (מיקי) חיימוביץ': אני אשמח אם תתייחסי לעובדה שאדם – אני לא אשתמש במושג נקטף כמו שנאמר כאן – נלקח בלי שנעשתה איזושהי פעולה חמורה ובלי שנעשה איזשהו דיון אתו לגבי הלקיחה הזאת.

סיגל בר צבי: צר לי מאוד שלא מצליחים טכנית להעלות את תת-אלוף אמיר השכל לדיון.

סיגל בר צבי: אני חושבת שהוא היה מעיד, כפי שהוא כבר העיד, שלא היה כל שימוש באלימות ולא בכוח נגדו.

סיגל בר צבי: האירוע כולו, אני משתדלת להימנע מלהיכנס לפרטי הפרטים שלו, מכיוון שהוא כן נבדק.

סיגל בר צבי: ממלא מקום המפכ"ל ביקש לבדוק את כל השתלשלות האירוע לפרטי פרטי הפרטים.

סיגל בר צבי: לא אני ולא החברים הנכבדים שיושבים כאן היו בהפגנה ולכן אני לא רוצה להיכנס לפרטי הפרטים, אבל אני כן יודעת שהייתה הפרעה חמורה להתנהלות של האנשים.

מיכל (מיקי) חיימוביץ': אפילו השופטת לא התרשמה כך.

סיגל בר צבי: ברשותך, אני רוצה להמשיך ולהעיר הערת אגב, מבלי לשייך אותה דווקא להפגנה הזאת.

סיגל בר צבי: אנחנו לצערי מכירים טקטיקה קבועה לפיה יש מטרה להתעמת עם המשטרה, להתריס וליזום מעצר, להימנע מחתימה על תנאי שחרור ולמנף את המהלך באופן פומבי כדי לייצר שופר לאותה הפגנה, לאותו דיון שרוצים להעלות על סדר היום, כפי שבאמת קורה ואנחנו נדרשים לו כאן עכשיו.

סעיד אלחרומי: חבל מאוד שאת לוקחת את הדיון לשם.

סעיד אלחרומי: זה לא הדיון.

סעיד אלחרומי: הבן אדם לא התנגד למעצר.

סעיד אלחרומי: היא לוקחת את העניין לצד הפוליטי וזה לא נכון.

שלמה קרעי: זה בדיוק כך.

שלמה קרעי: אתה חושב שהדיון הזה הוא לא פוליטי?

סעיד אלחרומי: לא.

סעיד אלחרומי: היא צריכה לדבר באופן מקצועי.

מיכל (מיקי) חיימוביץ': אי אפשר לנהל דיון כשהיא ב-זום ואתם מתפרצים.

מיכל (מיקי) חיימוביץ': היא לא שומעת אתכם והיא לא יכולה להגיב לדבריכם.

מיכל (מיקי) חיימוביץ': אני מבקשת, תנו לה לסיים את הדברים שלה.

מיכל (מיקי) חיימוביץ': אם יהיו לכם שאלות קונקרטיות, תשאלו אותן.

סיגל בר צבי: אני מבקשת עוד להדגיש שהמשטרה, שלא בטובתה ולא ביוזמתה ובטח לא מרצונה, הופכת לעתים לכלי באמצעותו מקבלים תודעה ציבורית וזמן שידור.

סיגל בר צבי: אני חושבת שאנחנו יכולים להבין שזה מה שקרה גם באירוע הזה.

סיגל בר צבי: אנחנו יכולים להבין את זה מהתבטאויות של באי כוחם של העצורים שנעצרו בהפגנה.

סיגל בר צבי: אנחנו לא רוצים ואין שום מגמה להגיע למקום כזה של מעצרים ושל שימוש בכוח.

סיגל בר צבי: כאשר זה קורה, אנחנו נאלצים לטפל בעניין הזה, כמו שעשינו באירוע הזה.

סיגל בר צבי: ההתבטאויות שאנחנו כן רוצים להיעצר ושהמעצר משרת אותנו, אלה התבטאויות שנאמרו גם באירוע הספציפי הזה.

מיכל (מיקי) חיימוביץ': אם כן, מדוע אתם עוצרים?

מיכל (מיקי) חיימוביץ': אם לא הייתה סיבה אמיתית, אם לא הייתה שם איזושהי אלימות, אם לא הייתה איזושהי הפרה אמתית של הסדר, למה אתם עוצרים?

מיכל (מיקי) חיימוביץ': אתם עוצרים ואחר כך אתם באים בטענות שהם עושים בזה שימוש?

מיכל (מיקי) חיימוביץ': אני לא מבינה.

שלמה קרעי: הם חסמו כבישים.

עופר כסיף: לא חסמו שום דבר.

מיכל (מיקי) חיימוביץ': גם אם הם חסמו, האם הוא התבקש לעלות על המדרכה?

מיכל (מיקי) חיימוביץ': האם הייתה מספיק עבודה לפני המעצר?

מיכל (מיקי) חיימוביץ': כמו שאנחנו אומרים כאן, אם אין נוהל אחד ואם שוטר אחד עושה שונה מאשר עושה שוטר אחר, זה מעלה שאלות למה השוטר הזה מתנהג כך ושוטר אחר מתנהג אחרת.

מיכל (מיקי) חיימוביץ': לכן אני אומרת שאנחנו צריכים לצאת מכאן עם איזשהו נוהל אחיד.

שלמה קרעי: נכון.

שלמה קרעי: אני מסכים אבל זאת לא ההפגנה הראשונה שעוצרים אנשים שחוסמים את הכביש.

שלמה קרעי: עצרו אותו על חסימת כביש.

שלמה קרעי: זאת לא פעם ראשונה אלא זה קרה בעשרות הפגנות לפני כן.

עופר כסיף: זה לא נכון עובדתית.

ע'דיר כמאל מריח: אם אתה טוען שראית את הסרטון במשך שעתיים וחצי, לא הייתה חסימה.

שלמה קרעי: את כנראה לא ראית.

ע'דיר כמאל מריח: אני ראיתי טוב.

מיכל (מיקי) חיימוביץ': אנחנו נארגן צפייה משותפת.

מיכל (מיקי) חיימוביץ': תנ"צ סיגל בר צבי, אני מבקשת ממך, אם את יכולה, תתייחסי פחות לסיפור של מה שהיה ביום שישי אלא תאמרי איך אנחנו מתקדמים קדימה.

מיכל (מיקי) חיימוביץ': איך את מייצרת נוהל אחיד.

מיכל (מיקי) חיימוביץ': איך אנשים שמגיעים בשבוע הבא להפגין במקום זה או אחר, איך המעצר, אם אכן יתרחש כזה, יתרחש בצורה מושכלת ומתוכננת, כלומר, מעצר שיש מאחורי איזשהו נוהל.

מיכל (מיקי) חיימוביץ': זה מה שאני רוצה להבין.

סיגל בר צבי: ראשית, אני אבקש כלקח גם מהאירוע הזה לתאם עם המשטרה כל אירוע מהסוג הזה.

מיכל (מיקי) חיימוביץ': באיזה אופן?

מיכל (מיקי) חיימוביץ': בפקס?

מיכל (מיקי) חיימוביץ': בטלפון?

מיכל (מיקי) חיימוביץ': יש לכם מוקד?

סיגל בר צבי: ודאי.

סיגל בר צבי: כן.

סיגל בר צבי: כל מי שמארגן הפגנה או מחאה יודע איך לפנות אלינו.

סיגל בר צבי: אגב, אנחנו נגישים לכולם 24 שעות ביממה, שבעה ימים בשבוע.

מיכל (מיקי) חיימוביץ': את יודעת שעל פי החוק לא אמורים לבקש להפגנות מהסוג הזה.

סיגל בר צבי: אני רוצה להדגיש בפניך שאנחנו מאפשרים גם לחסום כבישים אלא שצריך לעשות את זה בתיאום.

סיגל בר צבי: אנחנו צריכים לעשות את זה כשאנחנו יודעים להתארגן לקראת העניין הזה.

סיגל בר צבי: אגב, גם לאבטח את אותם מפגינים.

סיגל בר צבי: כל הדבר הזה דורש כוח אדם שלא נמצא באופן מיידי להקפצה בכל רגע נתון.

סיגל בר צבי: אנחנו צריכים לדעת על זה מראש.

סיגל בר צבי: כשיודעים מראש, כשיש מספיק כוח, אפשר להחיל גם ביטויים של אלימות ברף מסוים.

ינון אזולאי: גברתי היושבת ראש, היא בורחת מהשאלה שלך.

ינון אזולאי: יש שאלה שהיא לא עונה עליה.

ינון אזולאי: איך לתאם את ההפגנה, הכול בסדר, אבל יש כאן בעיה.

ינון אזולאי: כאשר נמצאים בהפגנה, מה הנהלים שלכם, איך עוצרים, איך מפזרים הפגנה, איך אתם תופסים את העצור.

מיכל (מיקי) חיימוביץ': איך מחליטים את מי לעצור.

ינון אזולאי: בדיוק.

ינון אזולאי: מהתשובה הזאת את בורחת.

עופר כסיף: אין נהלים.

עופר כסיף: אני חייב לומר בתור משתתף סדרתי בהפגנות שלא רק שאין נהלים אלא הרבה פעמים השוטר בשטח מחליט.

קריאה: אתה מפגין?

עופר כסיף: כן.

עופר כסיף: אני סדרתי.

עופר כסיף: אני לא יודע לאיזה ז'אנר משתייכת הסדרה הזאת – דרמה, אימה, קומדיה.

עופר כסיף: כמי שמשתתף, לא רק שאין נהלים אלא הרבה פעמים השוטר בשטח מחליט על פי דעתו שלו, אם בא לו או לא בא לו, והרבה פעמים כנגד החוק.

עופר כסיף: אני נתקלתי בזה לא פעם.

עופר כסיף: הגיע הזמן שיהיו נהלים בלי קשר לימין ושמאל.

עופר כסיף: שיהיו נהלים ברורים.

מיכל (מיקי) חיימוביץ': חבר הכנסת משה ארבל, אם אתה יכול בקצרה כי אנחנו לפני סיום.

משה ארבל: בקצרה.

משה ארבל: אני רוצה בבקשה להפנות את שאלתי לנציגי המשטרה.

משה ארבל: בשנה האחרונה אנחנו עדים לתופעה מדאיגה מאוד של שוטרים שמצלמים מפגינים בהפגנות.

משה ארבל: אני רוצה לדעת מה נעשה עם הצילומים הללו, האם אתם משתמשים בטכנולוגיות של זיהוי פנים, האם יש לכם מאגרים של צילומי מפגינים שהם מאגרי מידע לכל דבר, האם אתם מדווחים לרשות להגנת הפרטיות על הצילומים האלה, יש עליהם פיקוח.

משה ארבל: למה בכלל המשטרה מצלמת מפגינים?

משה ארבל: אם אפשר לקבל על זה תשובות.

מיכל (מיקי) חיימוביץ': אני חושבת שהמשטרה מצלמת הפגנות על מנת שאחר כך יהיו לה הוכחות.

משה ארבל: לא.

משה ארבל: יש הבדל בין לצלם הפגנות לבין לצלם מפגינים, לצלם פרצוף שזה מידע ביומטרי.

ינון אזולאי: היא מצלמת על מנת לערוך את זה לאחר מכן.

מיכל (מיקי) חיימוביץ': נציגות המשטרה, בבקשה.

מיכל (מיקי) חיימוביץ': האם סנ"צ תמר ליברטי רוצה לענות על השאלה?

תמר ליברטי: כן.

תמר ליברטי: המשטרה מצלמת אירועים כאלה בעיקר כאשר מדובר באירועים שיש בהם פוטנציאל התפתחות של הפרות סדר שהן צריכות אחר כך המשך טיפול משטרתי.

תמר ליברטי: זה לא כדי לעקוב אחרי האנשים ולא כדי לאגור את הצילומים האלה.

מיכל (מיקי) חיימוביץ': כלומר, אין איזשהו מאגר של פנים שאתם משתמשים אחר כך?

תמר ליברטי: אין לנו מאגר.

תמר ליברטי: אנחנו מצלמים כשאנחנו חושבים שהאירוע עלול להתפתח לאירוע שנצטרך להשתמש בחומרים האלה, לאירוע של הפרת סדר.

מיכל (מיקי) חיימוביץ': האם את יכולה לחלוק עם יושבי הוועדה כאן, חברי הכנסת, את הנוהל המשטרתי למעצר בהפגנות.

מיכל (מיקי) חיימוביץ': מה הנוהל?

תמר ליברטי: אני אומר שאין נוהל משפטי ייחודי שמטפל במעצרים אגב הפגנות.

מיכל (מיקי) חיימוביץ': מדוע לא?

מיכל (מיקי) חיימוביץ': זאת סיטואציה ספציפית שקורית, כמו ששמענו, ב-250 הפגנות בחודש.

מיכל (מיקי) חיימוביץ': למה אין נוהל מסודר?

תמר ליברטי: המשטרה מפעילה את סמכויות המעצר שלה בכל העבירות בהתאם לשיקול הדעת על פי נסיבות העניין ואין לנו נהלי ייחודים לא לעבירה כזאת ולא לעבירה אחרת.

מיכל (מיקי) חיימוביץ': כמו שלמשל יש נוהל פתיחה באש עת קורה משהו, את לא חושבת שצריך להיות איזשהו מדרג מסוים של נוהל לגבי מה שקורה עד מעצר של אדם בהפגנה?

תמר ליברטי: גם נוהל פתיחה באש הוא נוהל כללי שמדבר על מצב שבו שוטר צריך לפתוח באש בכל סכנת חיים או בכל אירוע מעצר חמור.

תמר ליברטי: הפגנה היא אירוע שככל שמתבצעת בה עבירה פלילית, מפעילים את סמכות המעצר, אבל אני רוצה לומר דבר נוסף.

תמר ליברטי: המשטרה בהחלט הייתה רוצה להימנע משימוש בכלים פליליים במהלך הפגנות ולכן היא גם ביקשה לקבל כלים יותר מודרניים לטפל בהפגנות לטובת הציבור.

תמר ליברטי: אנחנו גיבשנו הצעה בעניין הזה ואנחנו מקווים שהיא תתקדם כדי שנוכל לתת מענה מקיף לסוגיית ההפגנות בכלים יותר מודרניים, שכמובן באים להקל עם הציבור ולאפשר את חופש הביטוי במלואו.

מיכל (מיקי) חיימוביץ': לפי דעתך המשפטית, על איזה בסיס, מה הסיבה לשלילת חירותו של אדם בהפגנה?

תמר ליברטי: כאשר אדם מבצע עבירה פלילית והאיזון בין חופש הביטוי לבין הצורך לשמור על הסדר הציבורי נוטה לכיוון פגיעה חמורה ושיבוש חמור של הסדר הציבורי, מתבצעת עבירה פלילית ויש לטפל בכך בכלים הפליליים.

משה ארבל: אני רק רוצה לדעת ושייאמר לפרוטוקול במפורש האם יש לכם מאגרי מידע או לא של תמונות מפגינים.

תמר ליברטי: אני לא בדקתי את זה.

משה ארבל: כן או לא?

משה ארבל: תעני לי כן או לא.

משה ארבל: חברי הכנסת רוצים לדעת האם יש או אין.

תמר ליברטי: אני לא בדקתי את הסוגיה הזאת באופן קונקרטי לקראת הדיון.

תמר ליברטי: אם צריך, אנחנו נשיב על השאלה.

משה ארבל: צריך.

משה ארבל: נמצאת לידך קצינה בכירה בדרגת תת-ניצב.

משה ארבל: את יכולה לברר מולה.

תמר ליברטי: אני מבקשת לציין שהמשטרה נמצאת באירועים האלה כדי להגן על הציבור.

משה ארבל: כן, אבל המשטרה מוסמכת לבצע הוראות על פי חוק.

משה ארבל: היא לא יכולה לעשות כל מה שהיא רוצה כדי להגן על הציבור.

משה ארבל: היא כפופה לחוק.

תמר ליברטי: המשטרה מצלמת כדי שיהיו בידיה הכלים - - -

משה ארבל: אבל את לא עונה על השאלה.

משה ארבל: האם יש מאגר או אין מאגר?

משה ארבל: זאת השאלה.

משה ארבל: היא מתחמקת.

משה ארבל: יש לידך קצינה בדרגת תת-ניצב, תשאלי אותה.

מיכל (מיקי) חיימוביץ': חבר הכנסת משה ארבל, אני מציעה שלגבי הסוגיה הזאת, הספציפית, אנחנו נגיש שאילתה מסודרת מהוועדה כדי לקבל תשובה רשמית.

מיכל (מיקי) חיימוביץ': יש לנו עוד 7 דקות לסיום הדיון הזה ואני רוצה להעלות עוד מישהו.

מיכל (מיקי) חיימוביץ': כיוון שאמיר השכל לא מצליח לעלות, אני רוצה להעלות את עורך דינו.

מיכל (מיקי) חיימוביץ': האם משטרת ישראל מסוגלת לייצר איזשהו נוהל על מנת שהמקרים האלה שאנחנו שומעים מכל הקשת הפוליטית שקורים, לא יקרו?

מיכל (מיקי) חיימוביץ': האם אפשר להגיע לאיזשהו נוהל כזה שלפחות יקל גם על המפגינים לדעת היכן הגבולות שלהם.

סיגל בר צבי: הפגנה מטבעה היא אירוע דינאמי ייחודי מאוד לכל אירוע ספציפי שקורה בכל מקום ומקום.

סיגל בר צבי: אנחנו לא יכולים לייצר נוהל אחיד שידבר על כל ההפגנות באותה שפה.

סיגל בר צבי: זה שונה לחלוטין.

ינון אזולאי: כלומר, את אומרת שאצל חרדים אתם צריכים להכות אחרת, אצל ערבים אחרת, אצל ימנים אחרת ואצל שמאלנים אחרת.

ינון אזולאי: כלומר, הנוהג שלכם לא מסתכל על אזרח אלא מסתכל על מה שבא לאותו שוטר בעין שלו וזה מה שהוא עושה.

ינון אזולאי: עובדה שכשהוא מגיע לאיזושהי הפגנה של ערבים, הוא מכסח אותו, את החרדי בהפגנה הוא מכסח, וכשהוא מגיע למישהו מתל אביב, הוא מתחיל ללטף אותו.

ינון אזולאי: זה מה שאתם עושים.

מיכל (מיקי) חיימוביץ': חבר הכנסת ינון אזולאי, אני לא בטוחה שהתיאור שאתה מציג כאן הוא נכון.

ינון אזולאי: אני מתאר את המציאות.

ינון אזולאי: למה צריך למשוך מפגין חרדי מהפאות שלו?

ינון אזולאי: תנו לי כאן הסבר לדבר כזה.

עופר כסיף: אני בטוח שכל מי שהשתתף בהפגנה נתקל בזה ששוטר קובע בעצמו מתי יש סכנה להפרת הסדר הציבורי.

עופר כסיף: צריכים להיות נהלים ברורים.

ע'דיר כמאל מריח: צריך לעבוד לפי נוהל סדור וברור ואז לא תהיה בעיה.

עופר כסיף: בדרך כלל מה שקורה זה שמי שמפריע לסדר הציבורי, זה השוטר שכביכול טוען שהוא מונע את ההפרעה לסדר הציבורי.

משה ארבל: תסתכל על ההתנהגות שלהם בהפגנות.

משה ארבל: על זה תסתכל.

משה ארבל: אני רוצה לשמוע ממנה אבל היא לא עונה לי.

עופר כסיף: אם השוטר בשטח עושה מה שהוא רוצה באופן שרירותי.

מיכל (מיקי) חיימוביץ': לפני שעוצרים, הדברים האלה ברורים, אפשר גם לומר דברים מסוימים, אפשר להזהיר, יש איזשהו מדרג של פעולות לפני המעצר.

רם בן ברק: גברתי היושבת ראש, צריך גם להבדיל.

רם בן ברק: אנחנו לא יכולים לשפוך את התינוק עם המים.

מיכל (מיקי) חיימוביץ': ברור.

מיכל (מיקי) חיימוביץ': אנחנו לא רוצים.

רם בן ברק: יש לנו משטרה שצריכה לשמור על הסדר הציבורי וזה דבר נכון ואנחנו מחזקים את המשטרה בעניין הזה.

רם בן ברק: יש התפרעויות שצריכים להגיב אליהן בכוח מפני שהן יוצאות משליטה, אבל יש דברים שאי אפשר לקבל.

רם בן ברק: במקרה הנוכחי שאנחנו דנים בו עכשיו, אני מבקש לדעת האם יכול להיות שמישהו קיבל הנחיה.

משה ארבל: אנחנו לא דנים במקרה נוכחי.

רם בן ברק: אני מבקש לדעת האם יכול להיות שבמקרה הנוכחי מישהו קיבל הנחיה לבוא ישירות לבחור הזה ולעצור אותו.

מיכל (מיקי) חיימוביץ': רשות דיבור אחרונה לעורך הדין גונן בן יצחק, עורך הדין של אמיר השכל.

גונן בן יצחק: בוקר טוב לחברי הכנסת.

מיכל (מיקי) חיימוביץ': אני מתנצלת אבל הזמן הוא ממש קצר.

מיכל (מיקי) חיימוביץ': שתי דקות בבקשה.

גונן בן יצחק: אני שמח מאוד על הדיון הזה.

גונן בן יצחק: אני מברך אותך על כך שיזמת אותו.

גונן בן יצחק: אני רוצה לומר שמעבר לבעיה של נוהלי עבודה במשטרה, יש עוד בעיה שצריך לחשוב איך מטפלים בה בנושא של תרבות השקר.

גונן בן יצחק: רק כדי להמחיש את תרבות השקר, אפילו סיגל בר צבי שדיברה כרגע, לא בדיוק דייקה בדברים שהיא אמרה לוועדה.

גונן בן יצחק: היא לא דייקה פעם אחת משום שאני הגשתי לבית המשפט מסמך שמוכיח שעורכת הדין סיגל קסלר התכתבה ועדכנה את סגן ניצב דקר, קצין האג"מ של התחנה, עוד לפני ההפגנה.

גונן בן יצחק: כלומר, לבוא ולומר לחברי הכנסת שמדובר בהפגנה שהמשטרה לא ידעה עליה, זה פשוט לא אמת.

גונן בן יצחק: אני התקשרתי לתחנה ביום שבת, ניסיתי להבין איפה העצורים.

גונן בן יצחק: מתקשר עורך דין שמשטרת ישראל יודעת שהוא מטפל בעצורים, דיברתי עם קצינת חקירות בשם רותם מהתחנה, והיא אמרה לי שכל העצורים נמצאים במגרש הרוסים.

גונן בן יצחק: אמרתי לה שאני יודע שמה שהיא אומרת לי כרגע הוא מידע לא מדויק משום שלפחות אחד מהעצורים, אמיר, הועבר לכלא הדרים.

גונן בן יצחק: היא בדקה ואמרה לי שאני צודק.

גונן בן יצחק: נכון, אמיר הועבר לכלא הדרים ושני העצורים האחרים נמצאים במתקן המעצר מגרש הרוסים.

גונן בן יצחק: בפועל שלושתם הועברו בלילה לכלא הדרים.

גונן בן יצחק: ניסיתי להתקשר ליומן באותו יום ואין תשובה.

שלמה קרעי: מה כל זה רלוונטי לדיון הזה?

מיכל (מיקי) חיימוביץ': עורך הדין בן יצחק, אני מתנצלת.

מיכל (מיקי) חיימוביץ': אני מנסה למקד את הדיון הזה.

מיכל (מיקי) חיימוביץ': אני מבינה את מה שאתה אומר והטענות שלך יתבררו אבל אני מנסה לנהל את הדיון הזה ומנסה למקד אותו בסוגיית המעצר עצמו והאם אפשר ללמוד מהמעצר שקרה ביום שישי קדימה.

מיכל (מיקי) חיימוביץ': אני רוצה לשאול אותך רק שאלה אחת.

מיכל (מיקי) חיימוביץ': האם אתה יודע האם תא"ל אמיר השכל הוזהר לפני המעצר שלו?

מיכל (מיקי) חיימוביץ': מה קרה שם לפני שהוא נלקח לתחנת המשטרה?

גונן בן יצחק: הוא לא הוזהר.

גונן בן יצחק: המשטרה ראתה בו כמי שאחראי ואנחנו גם רואים בסרטון, וגם השופטת אמרה את זה בצורה מאוד מאוד בוטה, שהוא נעצר כשהוא עומד על המדרכה והאנשים נמצאים על המדרכה.

גונן בן יצחק: המשטרה עצרה אותו משום שהוא נתפס כאחד ממארגני ההפגנה.

גונן בן יצחק: אני עצמי נעצרתי וביליתי סוף שבוע באבו כביר בהפגנת האפודים הצהובים ונעצרתי משום שחשבו שאם יעצרו אותי כמארגן ההפגנה, ההפגנה הזאת תדעך.

גונן בן יצחק: גם אני נעצרתי ושוחררתי ללא תנאים מגבילים משום שהשופטת אמרה להם שלא הייתה סיבה לעצור.

גונן בן יצחק: זו הבעיה.

גונן בן יצחק: ברגע שהמשטרה עוצרת אנשים משום שהם נתפסים כמארגנים וכדי לדכא את ההפגנה, מדובר במעצר פוליטי.

מיכל (מיקי) חיימוביץ': אם כן, אתה מחזק את הטענה שנשמעה כאן קודם שבעצם השימוש במעצרים הוא כדיכוי לתנועות מחאה.

גונן בן יצחק: חד משמעית.

שלמה קרעי: אגב, גם הוא לא אמר שהסרטון ערוך.

שלמה קרעי: רציתי לשמוע מה הוא אומר על זה.

מיכל (מיקי) חיימוביץ': תודה רבה לך.

מיכל (מיקי) חיימוביץ': לסיום נשמע את עורכת הדין גבי פיסמן ממשרד המשפטים, תגובה שלך לדברים.

גבריאלה פיסמן: אני אומר את הדברים בקצרה.

גבריאלה פיסמן: יש שונות מאוד גדולה בין הפגנה להפגנה וזה בוודאי נכון.

גבריאלה פיסמן: יש שונות בין ההתנהלות של המפגינים בכל אחד מהאירועים והתנהלות השוטר במקום ובוודאי יש צורך להשאיר שיקול דעת לשוטר.

גבריאלה פיסמן: אנחנו כן נבקש לקחת על עצמנו כמשרד המשפטים, בשיתוף עם משטרת ישראל, את הבחינה של הצורך בשינוי הנהלים, האם יש נהלים, האם יש צורך בהטמעה שלהם, ואנחנו נביא את הדברים בחזרה לוועדה אחרי בחינה.

מיכל (מיקי) חיימוביץ': תודה רבה.

מיכל (מיקי) חיימוביץ': אני מתנצלת על כך שאני לא יכולה לתת לכם זכות דיבור לסכם את הדברים האלה כי באמת הזמן תם והדיון הבא שלנו תכף מתחיל.

מיכל (מיקי) חיימוביץ': אני חושבת שמה שצריך לצאת מכאן זה קול ברור למשטרה לייצר נוהל אחיד לפיו תעמוד המשטרה בכל מקום ובכל הפגנה, לפיו היא תפעל כדי שמעצרים, ככל שיידרש להתבצע, יהיו על פי כללים אחידים, כדי שבאמת תישמר הזכות של האזרחים להפגין בלי לפחד ממעצרי שווא.

מיכל (מיקי) חיימוביץ': הסוגיה הזאת של השימוש במעצרים כדיכוי תנועות מחאה, אני חושבת שבמקרה הזה צריכה לצאת מכאן התייחסות לכך שאסור להשתמש במעצרים כדיכוי תנועות מחאה.

מיכל (מיקי) חיימוביץ': תנועת מחאה היא חלק מהחיים שלנו כאן במדינה דמוקרטית.

מיכל (מיקי) חיימוביץ': אני רוצה להודות לכל מי שהגיע לדיון ולחברי הכנסת.

מיכל (מיקי) חיימוביץ': אנחנו מבקשים מהמשטרה להעביר לנו תוך חודש ימים תשובה לגבי גיבוש נוהל סדור להתנהלות של השוטרים בזמן הפגנות, כולל תרחישים ואירועים אפשריים.

מיכל (מיקי) חיימוביץ': אנחנו מבקשים מהמשטרה תשובה לגבי היכן נשמרים הצילומים וקטעי הווידאו שהשוטרים מצלמים בזמן ההפגנות.

מיכל (מיקי) חיימוביץ': תודה רבה לכם.